সোনি এন্টারটেইনমেন্ট টেলিভিশনের মেগা প্রজেক্ট ‘পোরাস’-এর সম্প্রচার শুরু হয়েছে গত ২৭ নভেম্বর থেকে। রাত সাড়ে আটটার স্লটের এই ধারাবাহিকের প্রোডাকশন ডিজাইন দেখে ‘বাহুবলী’-র কথা মনে পড়তেই পারে দর্শকের। সেই লার্জার দ্যান লাইফ
চরিত্রনির্মাণ, লুকসেটিং এবং চোখ ধাঁধিয়ে দেওয়া সেট। এক একটি এপিসোডের যা বাজেট তাতে এক-আধটা বাংলা সিনেমা তৈরি হয়ে গেলেও আশ্চর্য হওয়ার কিছু নেই। নীচের লিঙ্কে দেখে নিতে পারেন এক ঝলক— 

কিন্তু প্রশ্ন হল কতটা ইতিহাস-নির্ভর এই ধারাবাহিক? আসলে পুরুরাজের সম্পর্কে স্কুল পর্যায়ের ইতিহাসে খুব একটা তথ্য নেই। কিন্তু পুরুর হার ভারতের ইতিহাসের সবচেয়ে বড় ঘটনাগুলির একটি। বলতে গেলে ইউরোপ তথা গোটা পৃথিবীর কাছে ভারতের
সিংহদরজাটি খুলে দিয়েছিলেন আলেকজাণ্ডার পুরুকে হারিয়ে। কিন্তু কে এই পুরু? ইতিহাসে বলে পৌরব বংশের রাজা পুরুষোত্তম। এখন এই পৌরবরাই বা কারা? ঝেলাম ও চেনাব নদীর মাঝামাঝি অংশটি, যা কিনা আজকের পঞ্জাব প্রদেশ, সেখানেই ছিল
পৌরবদের বাস। 
গ্রিক ঐতিহাসিকদের একাংশের ধারণা ছিল যে ঋক বেদ-এ যে পুরু উপজাতির কথা বলা হয়েছে, তাদেরই বংশধর এই পৌরবরা। আবার ঈশ্বরী প্রসাদ বলছেন পুরু সম্ভবত যদুবংশীয় শূরসেনা অর্থাৎ যাদব। কিন্তু এই বিতর্ক বাদ দিলেও হিন্দি ধারাবাহিকটি
কিন্তু খুব বেশি ইতিহাসের কথা না বলে, ইতিহাস এবং এপিক কল্পনাকে মিশিয়ে দিতে বদ্ধপরিকর। যেমন আলেকজাণ্ডারের মা রানি অলিম্পিয়ার এই প্রোমো-তে এমন কিছু দৃ্শ্য রয়েছে যা দেখে মনে পড়তেই পারে ‘প্রিন্স অফ পার্সিয়া’ ধাঁচের ছবিগুলির
কথা। 

আসলে সন্ধ্যার বিনোদনের বেশিরভাগ দর্শক খুব বেশি মাথা খাটাতে চান না। তাঁদের জন্য কিন্তু এই ধারাবাহিকটিকে ‘মোর দ্যান এনাফ’ বলা যায়। অসাধারণ আর্ট ডিরেকশন, কস্টিউম এবং গ্রাফিক্সে ইতিহাসকে গোলি মারলেও, মন ভরবে।